**Lesson 01**

**अनुप्रासः, यमकः, पद्मबन्धादयः**

**श्रीमद्विद्यानाथप्रणीतं प्रतापरुद्रीयम्**

**॥ अथ शब्दालङ्कारप्रकरणम् ॥**

शब्दालंकारा निरूप्यन्ते ।

अथालंकारस्वरूपविभागानन्तरं शब्दार्थयोर्मध्ये शब्दस्यार्थं प्रत्यन्तरङ्गत्वात्प्रथमं शब्दालंकारा निरूप्यन्ते ।

[७.१ छेकानुप्रासः]

छेकानुप्रासः

भवेदव्यवधानेन द्वयोर्व्यञ्जनयुग्मयोः ।

आवृत्तिर्यत्र स बुधैश्छेकानुप्रास इष्यते ॥ ७.१ ॥

यत्राव्यवहितयोर्व्यञ्जनयुग्मयोर्द्वयोः पौनरुक्त्यं तत्र छेकानुप्रासः ।

यथा

महीमहीनविभवे धत्ते क्षेमंकरे करे ।

राजन्यजन्यविजयी राजा राजद्गुणोदयः ॥ ७.२ ॥

[७.२ वृत्त्यनुप्रासः]

वृत्त्यनुप्रासः ।

एकद्विप्रभृतीनां तु व्यञ्जनानां यथा भवेत् ।

पुनरुक्तिरसौ नाम वृत्त्यनुप्रास इष्यते ॥ ७.३ ॥

यथा

रे रे क्षुद्रमहीक्षितः ! क्षणमितः श्रीकाकतिक्ष्मापते-

र्वीक्षध्वं ध्वजिनीं दुरीक्षसुभटां प्रोत्क्षिप्तकौक्षेयकैः ।

योत्स्यध्वे यदि लभ्यमक्षयपदं कान्तारपक्षो वृथा

क्ष्माभृत्कुक्षिचरत्तरक्षुनिकरात्तत्रात्मरक्षा कुतः ॥ ७.४ ॥

[७.३ यमकम्]

यमकम् ।

यमकं पौनरुक्त्ये तु स्वरव्यञ्जनयुग्मयोः ॥ ७.५ ॥

छेकानुप्रासे वृत्त्यनुप्रासे च स्वरपौनरुक्त्यमानुषङ्गिकम् ।

यमके तु सस्वरयोः व्यञ्जनयुग्मयोः आवृत्तिः ।

तस्यादिमध्यान्तगतत्वेन बहवो भेदाः ।

अत्र दिङ्मात्रमुदाह्रियते ।

प्रतापः काकतीन्द्रस्य महामहिमतेजसः ।

श्रियं दधाति पद्मेष्टमहामहिमतेजसः ॥ ७.६ ॥

[७.४ पुनरुक्तवदाभासः]

यत्रार्थः प्रमुखे किंचित्भासते पुनरुक्तवत् ।

पुनरुक्तवदाभासोऽलंकारः स सतां मतः ॥ ७.७ ॥

यत्रार्थः पुनरुक्तवदाभासते, अन्वयवेलायामन्यथा भवति, स पुनरुक्तवदाभासोऽलंकारः ।

अर्थालङ्कारत्वेऽप्यस्य शब्दपौनरुक्त्याश्रितत्वाच्छब्दालंकारप्रस्तावे लक्षणं कृतम् ।

यथा

जिष्णुरिन्द्रः क्षितिभुजां श्रीपतिः पुरुषोत्तमः ।

भास्वान् सूर्यस्फुरत्तेजाः काकतीन्द्रो विराजते ॥ ७.८ ॥

[७.५ लाटानुप्रासः]

लाटानुप्रासः ।

अथोभयपौनरुक्त्यालंकारः कथ्यते ।

शब्दार्थयोः पौनरुक्त्यं यत्र तात्पर्यभेदवत् ।

स काव्यतात्पर्यविदां लाटानुप्रास इष्यते ॥ ७.९ ॥

यत्र शब्दार्थयोस्तात्पर्यभेदमात्रं न स्वरूपभेदस्तत्र लाटानुप्रासः ।

यथा

गुणा गुणास्ते गण्यन्ते ये रुद्रनृपमाश्रिताः ।

नीतिर्नीतिरसौ तस्य लक्ष्मीर्लंक्ष्मीश्च कथ्यते ॥ ७.१० ॥

[७.६ पद्मबन्धादिः]

चित्रालंकारः पद्मबन्धादिः ।

पद्माद्याकारहेतुत्वे वर्णानां चित्रमुच्यते ।

आदिग्रहणाच्चक्रबन्धादयः ।

तत्राष्टदलपद्मबन्धो यथा

याता यस्यासमग्रानतिमिह कनकास्थानसक्तासनाया

यानासक्तासनस्था सुखयतु कमलाभ्याससुज्ञानमाया ।

या मानज्ञा सुसभ्या क्षितिपतितिलकं ज्ञातिरक्ता सगेया

यागे सक्ता रतिज्ञा सुकृतिषु फलितग्रामसस्यायताया ॥ ७.११ ॥

[७.७ चक्रबन्धः]

चक्रबन्धो यथा

लक्ष्मीवीक्षितवैभवस्य जगतां नाथस्य भद्रश्रियो

दिक्ष्वारब्धनिजप्रतापजनितां भाकृद्धुरां यच्छतः ।

नित्यं रुद्रजनाधिपस्य जयिनो भाति प्रिकाशं स्थिरा

राजत्पालनमोदितात्मनि भुजे योग्याश्रितत्वाद्धरा ॥ ७.१२ ॥

अत्र चक्रबन्धे वैजनाथकृतिवीररुद्रयश इति प्रतीयते ।

[७.८ नागबन्धः]

नागबन्धो यथा

ओजस्ये रुद्रदेवे विभवति महिमत्याजितान्यप्रतापे

विद्यावर्येऽभिनेतर्युरुहरिचरितं विश्वविस्तारभाजि ।

वैरिव्राता भजन्ते वनमतिमलिनख्यातयो देवविद्धा

वन्यैरध्वन्यवारि क्षतिमति विविधे जन्तुभिः स्थानभाजः ॥ ७.१३ ॥

**इति श्रीविद्यानाथकृतौ प्रतापरुद्रयशोभूषणेऽलंकारशास्त्रे**

**शब्दालंकारप्रकरणं समाप्तम् ।**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_